**Jegyzőkönyv**

**Nagykovácsi Nagyközség Önkormányzat**

**Ügyrendi, összeférhetetlenségi, jogi és külső kapcsolatok bizottság nyilvános üléséről**

**Az ülés helye: Öregiskola Közösségi Ház és Könyvtár**

**Az ülés időpontja: 2018. október 16.** **(kedd) 16 óra**

**Meghívottak:** Bánóczi Margit elnök, Tegzes Endre, Gerely Gábor, dr. Lovas András, dr Borók György, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Papp István jegyző, dr. Halmosi-Rokaj Odett aljegyző, Perlaki Zoltán osztályvezető, Fülöpp Miklós osztályvezető, Grégerné Papp Ildikó osztályvezető

**Megjelentek:** Bánóczi Margit elnök, Tegzes Endre, Gerely Gábor */késett/*, dr. Lovas András */késett/*, dr Borók György, Kiszelné Mohos Katalin polgármester, dr. Fegyveres-Fiskál Gábor alpolgármester, Papp István jegyző, dr. Halmosi-Rokaj Odett aljegyző, Perlaki Zoltán osztályvezető, Grégerné Papp Ildikó osztályvezető, Fülöpp Miklós osztályvezető, Kántor Ágnes NATÜ intézményvezető

**Bánóczi Margit elnök:** Köszöntöm a megjelenteket. Megállapítom, hogy az Ügyrendi, összeférhetetlenségi, jogi és külső kapcsolatok bizottsági ülésen 3 fő jelen van, tehát a bizottság határozatképes. Gerely Gábor biztos mindjárt megérkezik, dr. Lovas András jelezte, hogy egy kicsit késni fog. A kiküldött napirendhez dr. Borók György kérelmére egy plusz napirendi pont, a „Döntés a 03 helyrajzi számú önkormányzati tulajdonú ingatlanon kialakított játszótér önkormányzati fenntartásba és üzemeltetésbe vételéről” előterjesztés felvételéről szavazzunk először. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**38/2018. (X. 16.) HATÁROZATA**

**Tárgy: Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága 2018. október 16-i ülése napirendjének kiegészítéséről**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága úgy dönt, hogy 2018. október 16-i ülésének napirendjét az alábbi ponttal egészíti ki.

1. **Döntés a 03 helyrajzi számú önkormányzati tulajdonú ingatlanon kialakított játszótér önkormányzati fenntartásba és üzemeltetésbe vételéről**

**Felelős:** ÜB elnöke

**Határidő**: azonnal

*Megérkezett Gerely Gábor, a jelen lévő bizottsági tagok száma 4 fő.*

**Bánóczi Margit elnök:** Köszönöm. Akkor most szavazzunk a napirendről. Az eredetileg kiküldött meghívó szerinti zárt napirendi pont nem kerül tárgyalásra, és az imént felvett napirenddel bővült az ülés napirendje. Most az így módosított napirendet teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**39/2018. (X. 16.) HATÁROZATA**

**Tárgy: Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága 2018. október 16-i ülésének napirendje**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága úgy dönt, hogy 2018. október 16-i ülésén az alábbi napirendeket tárgyalja.

1. **Nagykovácsi Nagyközség Önkormányzata Képviselő-testületének Szervezeti- és Működési Szabályzatáról szóló 17/2015. (XI. 23.) önkormányzati rendelet módosítása**
2. **Döntés a nem közművel összegyűjtött háztartási szennyvíz begyűjtésére vonatkozó közszolgáltatás helyi szabályairól szóló 24/2016. (XII. 19.) önkormányzati rendelet módosításáról**
3. **Közterületek és középületek fellobogózásáról szóló rendelet megalkotása**
4. **Igazgatási szünetről szóló rendelet megalkotása**
5. **Döntés a 03 helyrajzi számú önkormányzati tulajdonú ingatlanon kialakított játszótér önkormányzati fenntartásba és üzemeltetésbe vételéről**

**Felelős:** ÜB elnöke

**Határidő**: azonnal

**1. napirendi pont**

**Nagykovácsi Nagyközség Önkormányzata Képviselő-testületének Szervezeti- és Működési Szabályzatáról szóló 17/2015. (XI. 23.) önkormányzati rendelet módosítása**

**Bánóczi Margit elnök**: Átadom a szót dr. Halmosi-Rokaj Odett aljegyző asszonynak, hogy ismertesse a rendelet-tervezetet.

**dr. Halmosi-Rokaj Odett aljegyző:** *Röviden ismertette a rendelet-tervezetet.*

**Bánóczi Margit elnök**: Köszönöm szépen. Kérdezem, hogy van-e kérdés, hozzászólás.

**dr. Borók György**: Már régóta bennem volt ez a javaslat, és most a módosítással akár aktuális is lehet. A módosító javaslatom, hogy a testületi üléseknek és a bizottságok üléseinek napirendje egészüljön ki egy kötelező elemmel, az egyebek napirendi ponttal, mint ahogy ez a Kormány ülésén és egyéb üléseken is szokás. Ez lehetőséget adna arra, hogy a napirend kiküldését követően felmerülő ügyeket meg lehessen tárgyalni. Ezzel, úgy gondolom, hogy a település is jobban tájékoztatást tud kapni a helyi ügyekről. Ez egy technikai javaslat, de úgy gondolom, hogy erre van igény, én javasolnám, hogy amennyiben a bizottság egyetért, akkor ezt módosító javaslatként terjessze elő.

**Kiszelné Mohos Katalin polgármester:** Megértem ezt az igényt. Én azt gondolom, hogy mind a bizottsági üléseken, mind a testületi ülésen mindig is lehetősége volt minden képviselőnek és minden külső bizottsági tagnak elmondani a véleményét. A bizottsági üléseken és a Képviselő-testület ülésein határozatot hozunk. Azt gondolom, hogy se a képviselőktől, se a bizottsági tagoktól nem várható el, hogy ott, egy egyebekben előterjesztett bármilyen témában azonnali határozatot hozzon. Tehát nem kell napirendi pontnak lennie, úgy gondolom, bárki bármikor jelezheti, hogy észrevétele van, mondani szeretne valamit akár kamera előtt a testületi ülésen, akár bármelyik bizottsági ülésen. De határozathozatal elé ne állítsuk se a képviselőket, se a bizottsági tagokat ad hoc jelleggel.

*Megérkezett dr. Lovas András, a jelen lévő bizottsági tagok száma 5 fő.*

**dr. Borók György**: Alapvetően nem az a célja az egyebek napirendi pontnak, hogy ott azonnali határozatok kerüljenek megszövegezésre, hanem az egyéb, a település életét érintő ügyekben a felvetéseket, tájékoztatást, közleményt legyen lehetőség megtenni. Korábban is volt ilyen Nagykovácsi életében, én nem szeretnék mást, mint, hogy lehetőség nyíljon arra, hogy külön napirend módosítás nélkül a bizottsági üléseken a bizottsági tagoknak, testületi üléseken a testületi tagoknak az egyebek napirendi pont keretében a felmerülő ügyes-bajos dolgokról tájékoztatást adjanak.

**Papp István jegyző**: Hadd kérdezzek vissza. Mi a különbség a napirend előtti felszólalás, ami benne van az SZMSZ-ben és minden képviselőnek lehetősége, és az egyebek között. Gondolom, az egyebek sem azt jelenti, hogy bárki hozzászólhat és végtelen, medertelen vita folyik utána róla. De meddig? Ki, hányszor szólhat és milyen szabályok szerint? Mert bizonyára másnak is van véleménye. A napirend előtti felszólalásnak viszont éppen az a lényege, hogy elmondja 3 percben a felszólaló a mondandóját, és vagy olyan a téma, hogy polgármester asszony, vagy a hivatal egyik dolgozója tud válaszolni, vagy türelmet kérünk, és pár napon belül írásban fogunk válaszolni, és ezt közhírré tesszük, vagy a következő ülésen visszatérünk rá. 2014. óta szerepel ez az SZMSZ-ben, de nem terjedt el. Egy-két kivételtől eltekintve, éppen elnök asszony az, aki kihasználja ezt a lehetőséget. Jelzem, hogy dr. Klein Katalin képviselő asszony ugyanezt akarta kezdeményezni egy hónappal ezelőtt, írásban megadtam a választ, hogy tessék napirend előtti felszólalással élni abban az esetben, ha bármiről van mondandója. Nem vitatom, lehetne egyebek, de akkor azt kanalizálni kell. Szerintem nem hozhatjuk olyan helyzetbe a testületet, hogy szabályozatlan vita, diskurzus folyjon.

**dr. Borók György**: Nem szeretnék belemenni alkotmányjogi fejtegetésekbe, hogy mi a különbség a rendes napirendi pontok és az egyebek napirendi pont között, de a napirend előtti felszólalást a házszabály szabályozza, és az teljesen más műfaj, és semmi köze nincs az önkormányzatisághoz. Még egyszer megismétlem, én azt szeretném, ha ezzel egyetért a bizottság, mivel módosítható az SZMSZ, hogy legyen egy olyan módosító javaslat, hogy legyen a napirendi pontok után kötelező pontként egy egyebek pont, mint ahogy a világ rendje szerint ez máshol is szokás. Most nem szeretnék itt időt húzni és vitatkozni, nekem ez a javaslatom.

**Kiszelné Mohos Katalin polgármester**: Ne jelentsünk ki ilyet, hogy a napirendi pont előtti felszólalásnak semmi köze az önkormányzatisághoz, hiszen a saját SZMSZ-ünk tartalmazza ezt a lehetőséget, tehát igenis van köze. Nagykovácsi Önkormányzatának mindenképpen, mert mi magunk, a képviselők alkottuk meg ezt az SZMSZ-t, hogy napirend előtti felszólalásra lehetőség van. Ezt csak kiegészítettem, hogy nehogy tévesen maradjon a jegyzőkönyvben.

**Bánóczi Margit elnök**: Köszönöm. Kérdezem, hogy van-e további hozzászólás. Kérdezem dr. Borók Györgyöt, hogy mi a konkrét módosító javaslat.

**dr. Borók György**: A hivatalt kérjük meg, hogy ezt az egy mondatot fogalmazza meg, van itt megfelelő jogi kapacitás erre, szóban be tudom diktálni, hogy miről lenne szó, el is mondtam kétszer.

**Papp István jegyző**: A kérdéseim még mindig ott vannak. Jó, hogy egy mondat, hogy legyen kötelező eleme a Képviselő-testület ülésének és a bizottsági üléseknek az egyebek napirendi pont. De hány ilyen egyebek hangozhat el, hány körben lehet vitatkozni, mikor van vége? Polgármester asszony azt mondja, köszönöm vége van? Nem a vitáért vitatkozom, legyen. Csak akkor valamiféle szabályokkal. Ez úgy jön ki, hogy előre nem kell még megmondani sem, mert a napirend előttinek az a szabálya, hogy az ülésig polgármester asszonynak be kell jelenteni, és ha azt mondja, hogy nem szeretném ezt meghallgatni, akkor a Képviselő-testület kérelemre felülbírálhatja, és azt mondja, hogy de igen, hallgassuk meg.

**dr. Borók György**: Több, mint 20 évet dolgoztam már a közigazgatásban, én nem látok ilyen eget verő problémákat. Sőt, a parlamentben is volt szerencsém több évet dolgozni, nem hiszem, hogy ez problémát okozna, hogy egyebek napirendi ponthoz ki kíván hozzászólni. Én ebben nem látok semmi ördögtől valót. Folytathatjuk a beszélgetést, csak nem hiszem, hogy van értelme.

**Gerely Gábor**: Jogi oldalról nem tudom megközelíteni ezt, viszont mindig volt rá mód, hogy elmondhassuk, ha valakinek volt valami külön véleménye. Jelen pillanatban ez nyilván nincs benne szövegszerűen az SZMSZ-ben, de ezzel soha nem volt problémánk. Ezt a szabályt nem a mostani polgármesternek, vagy testületnek kellene meghozni, hanem inkább a jövőre tekintettel, ha aggódunk azon, hogy olyan polgármester lesz itt majd, hogy nem fog meghallgatni senkit, akkor jó, ha van egy ilyen szabály.

**Tegzes Endre**: Csak a tegnapi napot említeném. Én a Pénzügyi bizottsági ülésen azzal kezdtem, hogy akinek van még egyebe, az szóljon. Ez az egyik, a másik, ami szintén tegnap fordult elő, hogy olyan tagok, akik nem bizottsági tagok, nekik sem tiltom meg a hozzászólást. Mindig megadom a szót, erre van lehetőség, azzal viszont egyetértek, amit jegyző úr mond, hogy ez egy parttalan dologra visz, mert annak soha nem lesz vége, de még arra is gondolok, hogy valaki elkezdi a másikat sértegetni.

**Bánóczi Margit elnök**: Köszönöm szépen. Kérdezem, hogy van-e további kérdés, hozzászólás. Nincs. Akkor szavazzunk először arról, hogy a kötelező egyebek napirendi pontra vonatkozó mondat bekerüljön-e az SZMSZ-be. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 5 tagja 4 igen, 1 nem szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**40/2018. (X. 16.) HATÁROZATA**

**Tárgy: Módosító javaslat a „Nagykovácsi Nagyközség Önkormányzata Képviselő-testületének Szervezeti- és Működési Szabályzatáról szóló 17/2015. (XI. 23.) önkormányzati rendelet módosítása” című napirendi ponthoz**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága javasolja a Képviselő-testületnek Nagykovácsi Nagyközség Önkormányzata Képviselő-testületének Szervezeti- és Működési Szabályzatáról szóló 17/2015. (XI. 23.) önkormányzati rendelet módosításának kiegészítését azzal, hogy

A Képviselő-testület nyílt ülése „Egyebek” napirendi ponttal zárul.

**Felelős:** ÜB elnöke

**Határidő**: azonnal

**Bánóczi Margit elnök**: Köszönöm szépen, a bizottság elfogadta a módosító javaslatot. Most pedig a rendelet-módosításról szavazzunk az elhangzott kiegészítéssel. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**41/2018. (X. 16.) HATÁROZATA**

**Tárgy: Nagykovácsi Nagyközség Önkormányzata Képviselő-testületének Szervezeti- és Működési Szabályzatáról szóló 17/2015. (XI. 23.) önkormányzati rendelet módosítása**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága javasolja a Képviselő-testületnek Nagykovácsi Nagyközség Önkormányzata Képviselő-testületének Szervezeti- és Működési Szabályzatáról szóló 17/2015. (XI. 23.) önkormányzati rendelet módosításának elfogadását a 40/2018. (X. 15.) ÜB határozattal jóváhagyott kiegészítéssel.

**Felelős:** ÜB elnöke

**Határidő**: azonnal

**2. napirendi pont**

**Döntés a nem közművel összegyűjtött háztartási szennyvíz begyűjtésére vonatkozó közszolgáltatás helyi szabályairól szóló 24/2016. (XII. 19.) önkormányzati rendelet módosításáról**

**Bánóczi Margit elnök**: Átadom a szót dr. Halmosi-Rokaj Odett aljegyző asszonynak, hogy ismertesse a rendelet-tervezetet.

**dr. Halmosi-Rokaj Odett aljegyző:** *Röviden ismertette a rendelet-tervezetet.*

**Bánóczi Margit elnök**: Köszönöm szépen. Kérdezem, hogy van-e kérdés, hozzászólás. Nincs. Akkor szavazzunk a rendelet-tervezetről az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**42/2018. (X. 16.) HATÁROZATA**

**Tárgy: Döntés a nem közművel összegyűjtött háztartási szennyvíz begyűjtésére vonatkozó közszolgáltatás helyi szabályairól szóló 24/2016. (XII. 19.) önkormányzati rendelet módosításáról**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága javasolja a Képviselő-testületnek a nem közművel összegyűjtött háztartási szennyvíz begyűjtésére vonatkozó közszolgáltatás helyi szabályairól szóló 24/2016. (XII. 19.) önkormányzati rendelet módosításának elfogadását az előterjesztésben foglaltak szerint.

**Felelős:** ÜB elnöke

**Határidő**: azonnal

**3. napirendi pont**

**Közterületek és középületek fellobogózásáról szóló rendelet megalkotása**

**Bánóczi Margit elnök**: Átadom a szót Papp István jegyző úrnak, hogy ismertesse az rendelet-tervezetet.

**Papp István jegyző**: *Röviden ismertette a rendelet-tervezetet.*

**Bánóczi Margit elnök**: Köszönöm szépen. Kérdezem, hogy van-e kérdés, hozzászólás. Nincs. Akkor szavazzunk a rendelet-tervezetről a kiküldött pontosítással együtt. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**43/2018. (X. 16.) HATÁROZATA**

**Tárgy: Közterületek és középületek fellobogózásáról szóló rendelet megalkotása**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága javasolja a Képviselő-testületnek a közterületek és középületek fellobogózásáról szóló rendelet megalkotását az előterjesztésben és a módosító indítványban foglaltak szerint.

**Határidő:** azonnal

**Felelős**: ÜB elnöke

**4. napirendi pont**

**Igazgatási szünetről szóló rendelet megalkotása**

**Bánóczi Margit elnök**: Átadom a szót Papp István jegyző úrnak, hogy ismertesse az rendelet-tervezetet.

**Papp István jegyző**: *Röviden ismertette a rendelet-tervezetet.*

**Bánóczi Margit elnök**: Köszönöm szépen. Kérdezem, hogy van-e kérdés, hozzászólás. Nincs. Akkor szavazzunk a rendelet-tervezetről az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**44/2018. (X. 16.) HATÁROZATA**

**Tárgy: Igazgatási szünetről szóló rendelet megalkotása**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága javasolja a Képviselő-testületnek az igazgatási szünetről szóló rendelet megalkotását az előterjesztésben foglaltak szerint.

**Határidő:** azonnal

**Felelős**: ÜB elnöke

**5. napirendi pont**

**Döntés a 03 helyrajzi számú önkormányzati tulajdonú ingatlanon kialakított játszótér önkormányzati fenntartásba és üzemeltetésbe vételéről**

**Bánóczi Margit elnök**: Átadom a szót dr. Halmosi-Rokaj Odett aljegyző asszonynak, hogy ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Bánóczi Margit elnök**: Köszönöm szépen. Kérdezem, hogy van-e kérdés, hozzászólás.

**dr. Borók György**: Köszönöm a napirendre vételt. A problémát én abban látom, hogy a készültség 80 %-os fokát nem lakossági támogatásból érte el a játszótér, hanem az ún. Rózsa Sándor népi közpénzt tékozló alap felé történő pályázatból, ezt természetesen nem az önkormányzat tette meg, hanem azok a civilek, akik felé az önkormányzat támogatást biztosított. Úgy gondolom, hogy ez egy rossz eszközökkel elért helyes cél. Az történt, hogy a Kétfarkú Kutyapárt egy politikai párt, a 2018. évi országgyűlési választásokra számára biztosított kampánypénzt, tehát állami forrásokat nem kampány célra, előírt módon, jogszabályok szerint használja fel, hanem ebből közvetett úton egy játszótér kezd felépülni. Én látok komoly veszélyeket abban is, hogy ha ezt erre feljogosított szerv vizsgálja, akkor ki fog derülni, hogy ezeknek a forrásoknak a felhasználása nem szabályszerűen történt, és ebben az esetben ennek lesznek jogkövetkezményei. Amennyiben az önkormányzat átveszi ezt a játszóteret üzemeltetésbe, akkor árnyék hárulhat akár az önkormányzatra is. Annyit még hozzátennék a Kétfarkú Kutyapárthoz, hogy a honlapján fel kell tüntetnie azokat a szerződéseket, amelyek a kampánypénzek elköltését jelentik, és vannak nagykovácsi vállalkozók is köztük. Én nem lennék a helyükben egyébként. Én erre szerettem volna felhívni a figyelmet, és megkérdezni jegyző urat, hogy az önkormányzat felmérte-e ezt, és vállalja-e ezért a felelősséget, ha esetleg ebből a későbbiekben probléma lenne.

**dr. Lovas András**: Nekem egy egyszerűbb kérdésem lenne a játszóterekkel kapcsolatosan. Ennél a játszótérnél is felmerül, hogy a gondnok zárja, nyitja, de ez más játszóterek esetén is így van. Kérdezném, hogy télen miért kell bezárni a játszótereket Nagykovácsiban. Ezt nem nagyon értem gyakorló apukaként, hogy miért van erre szükség.

**dr. Borók György**: Csak magamat szeretném kiegészíteni, egy dolgot elfelejtettem jelezni, hogy eldöntött kérdés-e az, hogy Ebadta játszótérnek fogják hívni. Mert ebben az esetben a politikai árnyék szintén rávetődne erre a játszótérre. Ha minden probléma, amit felvetettem, kipipálható, akkor én nem tartanám szerencsésnek, ha ezt így hívnák, de ezt tartom a legkisebb problémának.

**dr. Fegyveres-Fiskál Gábor alpolgármester**: Azt szeretném megkérdezni Borók úrtól, hogy mit javasol. Itt van egy bizottság, amelynek az a célja, hogy a végén egy javaslatot tegyen a testület elé. Ez a téma most felvetődött, a kérdés az, hogy mi a javaslat, mit csináljon a Képviselő-testület.

**dr. Borók György:** Gondolkodtam ezen a kérdésen is. Én csak azt tudom elmondani, hogy én mit tennék. Addig én biztosan nem venném át üzemeltetésbe, ameddig a forrásnak az elszámolása nem történt meg, és azt az ÁSZ, vagy más hatóság nem igazolja vissza. Egyébként egy jól kinéző játszótérről van szó, véletlenül sem a játszóterek ellen szeretnék beszélni.

**dr. Fegyveres-Fiskál Gábor alpolgármester**: Én most azt kérdezem, hogy ha holnap azt mondja a civil szervezet, amelyik ezt felépítette, és ezt a támogatást megnyerte és igénybe vette, hogy holnaptól ő felemeli a kezét, idáig csinálta, tovább nem. Ott van egy játszótér, ami Nagykovácsi értéke, mert közösségi területen van, akkor az önkormányzatnak kötelessége-e ezt kezelni a továbbiakban.

**dr. Borók György:** Én nem ismerem a pályázati anyagot, szó volt egy együttműködési megállapodásról is, amit az önkormányzat köt az egyesülettel, volt egy zárt ülés, aminek szintén nem ismerem az anyagát, hiszen nem lehettem jelen, a bizottság sem tárgyalta ezt az anyagot. Azokat az előzményeket nem ismerem, akkor tudnék pontosabb álláspontot kialakítani, ha minden körülményt ismernék. Akkor tudnék a kérdésre felelősen válaszolni.

**Kiszelné Mohos Katalin polgármester**: Úgy érzem, nagyon jogos az a felvetés, hogy a felelősség kit terhel abban az esetben, ha itt bármi történik. Én egyértelműen azt tudom mondani, hogy a pályázót. A pályázó nem az önkormányzat, tehát a pályázó az a civil szervezet volt, aki megvalósította a játszóteret. Az önkormányzat nem volt benne a pályázatban semmilyen írott formában, semmilyen aláírás, semmilyen együttműködési megállapodás formájában. Azon kívül, hogy átadtuk a területet, mi nem firtattuk, hogy milyen civil szervezetektől fogja összeszedni a pénzt, nagyon sok nagykovácsi lakos adott hozzá pénzt, köztük jómagam is, látva a célt. Igenis a pénzemet tettem bele én is, mert szeretném, hogy a közösség gazdagodjon egy ilyen létesítménnyel. Azt gondolom, egyértelműen a pályázó vállal minden felelősséget, de ezt meg is mondtam nekik, hogy a pályázat során az önkormányzat semmilyen visszafizetési, vagy bármilyen fizetési felelősséget nem vállal. Ezt ők tudják, és minden felelősséget ők vállalnak.

**dr. Lovas András:** Éppen most, egy 1.2 mrd-os közösségi fejlesztésekre, biciklitárolók, bicikliutak, játszóterek létesítésére vonatkozó pályázat kapcsán képviselek egy megyei jogú városi önkormányzatot. Pont most foglalkoztunk ezzel, hogy azért az önkormányzat ilyen esetben, ha tulajdonosi hozzájárulást ad, nyilván gondolom itt ez történt, akkor valamilyen fajta megállapodással kell, hogy rendelkezzen ehhez kapcsolódóan, hogy mire föl adja. Azt nehezen tudnám elképzelni, hogy semmilyen írásbeli megállapodás nincs az önkormányzat részéről.

**dr. Borók György**: Ezt tudom kiegészíteni azzal, hogy csak vélelmezem, hogy az önkormányzatnak tudnia kellett arról, hogy milyen forrásokból kívánja az egyesület a játszóteret finanszírozni. A magán források mellett 8,5 millió Ft a Kétfarkú Kutyapárt kampánypénzéből származott. Remélem, hogy az önkormányzat nem volt ennek tudatában, hisz akkor tudhatta volna, hogy az a politikai párt ezt nem erre kapta, hanem azért, hogy az országgyűlési választásokon a kampányát finanszírozza.

**Kiszelné Mohos Katalin polgármester**: Természetesen az önkormányzat nem volt tisztában ezzel, hogy milyen szervezetektől fogja összeszedni a pénzt a kérelmet benyújtó szervezet. Természetesen a tulajdonosi hozzájárulást megadtuk a Nagykovácsi Ófaluért Egyesület számára, természetesen a Képviselő-testület felhatalmazásával, de semmilyen más szervezettel semmilyen más megállapodást nem kötöttünk. Az Ófaluért Egyesület kötött megállapodást a párttal, ha kötött, de az már nem is tartozik ránk, mind az ő felelőssége, amit ő másokkal köt.

**Tegzes Endre:** Már eleve nekünk az volt furcsa, hogy egy társaság nincs még bejegyezve és már nyert ilyen összegű pénzt, ez így hangzott el. Már az első perctől kezdve óckodtunk, de nem tudtuk a hátteret. Én azt mondom, örülök, hogy ez most napvilágra került, én sem szeretném azt, hogy az önkormányzat bármi ilyesmibe belemenjen. Elmarasztalom mindazokat, akik ezt most szervezték, és egy ilyenbe vinnék bele az önkormányzatot.

**dr. Fegyveres-Fiskál Gábor alpolgármester**: Az alapkérdésemet most megismétlem. Tegyük fel, hogy a Képviselő-testület ennek az információnak a tükrében nem veszi át a játszóteret. Mi fog történni a játszótérrel. Gyakorlatilag itt vagyunk egy 8-10 ezres településen, ahol azon a részen nincs játszótér, a játszótér üzemeltetését nem vállalja az önkormányzat, a civil egyesület felemeli a kezét. Ott fog pusztulni. Nagyon érdekes lesz, amikor ez megjelenik a médiában, ez nem tudom, mennyire jó. Nem tudom, melyik a jó megoldás, mert én most ugyanazt mondom, amit Borók György mondott a legelején, hogy jó cél érdekében rossz eszközt használtak.

**dr. Borók György:** Elmondom, hogy a mostani tudásom birtokában én mit tennék. Nem arról van szó, hogy holnap azt mondja az egyesület, hogy nem fogja ezt tovább vinni. Az előterjesztés tartalmaz bizonyos feltételeket, amelyek alapján az önkormányzat üzemeltetésbe venné. Ha ez kiegészítésre kerül egy olyan ponttal, hogy a játszótér átvétele csak a támogatásként kapott pénzek elszámolását követően történne meg, akkor szerintem nem állhat elő olyan helyzet.

**Tegzes Endre**: Nem biztos, hogy jót teszek azzal, ha ezt mondom, de én leszedném a napirendről.

**Kiszelné Mohos Katalin polgármester**: Az nem oldja meg a problémát. Nem történt már meg az elszámolás?

**dr. Lovas András:** A kampánypénzek vizsgálatára az ÁSZ jogosult a pártok esetében. Már le kellett adni minden pártnak az elszámolását, nyilván ezt közérdekű adatkérés keretében ki lehet deríteni, hacsak nem nyilvános. Abban biztos vagyok, hagy valamilyen vizsgálat még folyamatban van, mert épp ennek a jelzett pártnak az elszámolása eléggé érdekes lesz.

**dr. Fegyveres-Fiskál Gábor alpolgármester**: Szeretné-e egy Nagykovácsiban működő, FIDESZ által megválasztott, támogatott önkormányzat azt olvasni az újságban, hogy azért nem vette át a játszóteret, mert a Kétfarkú Kutyapárt adott hozzá pénzt. Aztán meg magyarázkodhatunk. Ezt azért gondoljuk meg, mert nem biztos, hogy jót teszünk most ezzel. Nem tudom, hogy melyik a jó megoldás.

**dr. Borók György**: A jelenlegi határozati javaslatban bizonyos feltételeket támaszt az önkormányzat az átvételhez, aminek teljesítése nyilván időbe telik. Jelenleg még nincs átadva, az egyesület rendelkezik felette. Szerintem nem ördögtől való megoldás, ha kiegészül a határozat egy olyan ponttal, amely a támogatásokkal történő pénzügyi elszámolásokat is kiköti. Akkor tudja felelősen átvenni az önkormányzat.

**dr. Fegyveres-Fiskál Gábor alpolgármester**: Ha csütörtökön a Képviselő-testület azt fogja megszavazni, hogy mindaddig nem veszi át, ameddig a pénzügyi elszámolás nincs meg, a végeredmény akkor is az lesz, hogy az önkormányzat a Kétfarkú Kutyapárt miatt nem vette át. Akármit mondunk, ez fog kijönni. Nekem tetszik az ötlet, hogy vegyük le napirendről. Gondoljuk át.

**Kiszelné Mohos Katalin polgármester**: Nekem az a kérdésem, hogy most a Nagykovácsi Ófaluért Egyesület elszámolására vagyunk kíváncsiak, vagy a Kétfarkú Kutyapártéra. Mert a Kétfarkú Kutyapárt elszámolásához mi közünk van?

**dr. Borók György**: Én természetesen az Ófaluért Egyesület elszámolására gondolok. Azt tudjuk, hogy azokat a feltételeket, amik az előterjesztésben szerepelnek, azokat az egyesület elfogadja? Tudjuk, hogy mettől meddig teljesítik?

**Kiszelné Mohos Katalin polgármester**: A feltételeket leegyeztettük. Én a magam részéről azt támogatni tudom, hogy igen, az Ófaluért Egyesület számoljon el, hiszen a lakosságnak is tartozik elszámolással, mert nagyon sokan tettek bele kisebb-nagyobb összeget, fát vásároltak.

**Gerely Gábor**: Nem vagyok jogász, nem tudom, milyen alapon tudjuk elszámoltatni, de a józan paraszti ész azt mondatja, hogy a kialakult helyzetre tekintettel mindenképpen kell kérjünk egy tájékoztatást, hogy ezt hallottuk, kérjük megvilágítani ezt a kérdést. Ez az ügy már a sajtót is megjárta. Látnak-e jogi aggályt ebben, az a másik kérdés. Mi jó szándékúan oda adtunk egy telket, hogy legyen egy játszótér, az, hogy ők honnan szedték a pénzt…

**Papp István jegyző**: Valószínűleg jogi eszközünk nincs arra, hogy kikényszerítsünk akár egy beszámolót, akár egy tájékoztatót, de ha együtt akarnak működni, és őszintén reméljük, hogy együtt akarnak működni, akkor nem zárkóznak el ez elől. A módosító javaslatot próbáljuk megszövegezni. Akkor az szerepeljen, hogy feltételként szabja a Képviselő-testület, hogy az egyesület számoljon el a játszótér kialakítására beérkezett bevételekkel.

**dr. Borók György**: Ez a lényege.

**Gerely Gábor**: Be fog számolni az egyesület, és azzal, hogy beszámolt, ezt leírta hivatalosan is felénk, ezzel duplán átadta a felelősséget. Tehát én azt mondom, hogy nem feltétlenül az elszámolásról van szó, hanem nyilatkozzon arról, hogy a pénz, amit megkapunk, semmilyen jogi és egyéb kockázatot nem rejt magában. Ha mégis, akkor annak minden felelősségét ő vállalja.

**Papp István jegyző**: Ezzel nem oldódik meg az a probléma, amit Borók György említett, hogy másfél év múlva az ÁSZ kihozza, hogy ez nem volt jogszerű, fizessen vissza 100 millió Ft-ot a Kétfarkú Kutyapárt, akkor jönnek és elviszik a játékokat?

**dr. Fegyveres-Fiskál Gábor alpolgármester:** Akkor az egyesületnek kellene majd 9 milliót visszafizetni, mert olyan pénzt kapott, amire nem jogosult, pontosabban az adományozó nem volt jogosult az adományozásra.

**dr. Borók György:** Az a javaslatom, hogy kössük ki, hogy az egyesület jog- és kellékszavatosságot vállaljon a fforrások elszámolására és a játszótéren lévő játékokra.

**Bánóczi Margit elnök**: Köszönöm. Kérem Kántor Ágnest, hogy válaszoljon az ülés elején, a játszóterek téli zárva tartására vonatkozóan elhangzott kérdésre, , amíg jegyző úr a módosító javaslatot megszövegezi.

**Kántor Ágnes NATÜ intézményvezető:** Az Arany János utcai játszótérnek ez szerepelt a házirendjében, amikor átvette a NATÜ. Én egyébként helyeslem a zárva tartást a téli fagyveszély, a hó, a síkosság veszélye miatt. Olyan játszó eszközök vannak, amelyek balesetveszélyessé válhatnak. Illetve egy plusz elfoglaltságot jelentene, mert sok egyéb síkosságmentesítési feladata van a NATÜ-nek.

**dr. Lovas András**: Ezek szerint az önkormányzat döntött erről, hogy az összes játszóteret zárva kell tartani télen. Szerintem ez nem volt egy jó döntés. Azt meg tudom érteni, hogy ha 30 cm hó van, akkor ez plusz feladat, habár azt sem értem, hogy ezt miért nem lehet bevállalni, de jelenleg simán lehet olyan helyzet, hogy decemberben és karácsonykor 15 fok van. Ez nem vet jó fényt az önkormányzatra, hogy zárva tartja, de ez a saját meglátásom.

**Bánóczi Margit elnök**: Köszönöm szépen. Kérem jegyző urat, hogy mondja el az elhangzottak alapján megszövegezett módosító indítványt.

**Papp István jegyző:** A bizottság javasolja a Képviselő-testületnek, hogy a játszótér önkormányzati fenntartásba vételének feltételeit egészítse ki az alábbival: az Egyesület jog- és kellékszavatosságot vállal a játszótér kialakítása során felhasznált források elszámolása, valamint a játszótérre beépített eszközök tekintetében.

**Bánóczi Margit elnök**: Köszönöm. Kérdezem, hogy a bizottság egyetért-e ezzel a megfogalmazással. Úgy látom, igen. Akkor szavazzunk a módosító indítványról az elhangzottak szerint. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**45/2018. (X. 16.) HATÁROZATA**

**Tárgy: Módosító javaslat a „Döntés** **a 03 helyrajzi számú önkormányzati tulajdonú ingatlanon kialakított játszótér önkormányzati fenntartásba és üzemeltetésbe vételéről” című előterjesztéshez**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága javasolja a Képviselő-testületnek, hogy a 03 helyrajzi számú önkormányzati tulajdonú ingatlanon kialakított játszótér önkormányzati fenntartásba vételének feltételeit egészítse ki az alábbival:

- az Egyesület jog- és kellékszavatosságot vállalt a játszótér kialakítása során felhasznált források elszámolása, valamint a játszótérre beépített eszközök tekintetében.

**Határidő:** azonnal

**Felelős**: ÜB elnöke

**Bánóczi Margit elnök:** Köszönöm szépen. Van-e kérdés, hozzászólás?

**dr. Borók György**: Elvágták a vízvezetéket a Rákóczi utcában, nincsen víz órák óta. Mikorra várható, hogy ismét lesz víz?

**dr. Halmosi-Rokaj Odett aljegyző**: Nem vágták el a vezetéket, hanem a tűzcsapokat építette át a DMRV Zrt., és nyomáspróbát csinált. Ez átmeneti jellegű volt. Szerintem néhány órán belül lesz víz.

**dr. Lovas András**: Olvastam a Tájolóban a bicikliútról. Ha jól értem, akkor arra pályázna az önkormányzat, hogy az út mellett menne a bicikliút nyomvonala. Az lenne a kérdésem, hogy miért nem a jelenlegi, „illegális” bicikliút helyére tervezték, mert az sokkal jobb lenne.

**Kiszelné Mohos Katalin polgármester**: Azért nem tudunk úgy pályázni, mivel a pályázati kiírás kizárólagosan önkormányzati vagy állami tulajdonban lévő területet jelöl meg pályázható területként, és az a bizonyos terület, ahol most a kerékpárosok közlekednek jelenleg egyikbe sem tartozik, mivel a Rozmaring TSz-nek van földhasználati joga rá. Ez egy olyan bizonytalan állapot, amivel a pályázat egészen biztosan nem felelt volna meg a kiírás feltételeinek.

**Bánóczi Margit elnök**: Köszönöm szépen. Van-e további kérdés, hozzászólás. Nincs, akkor ezzel a bizottság ülését 17 óra 20 perckor lezárom.

K.m.f.

Bánóczi Margit Tegzes Endre

elnök tag